和王介甫明妃曲
作者：司馬光
朝代：宋

paragraphs: 胡雛上馬唱胡歌，錦車已駕白橐駝。
明妃揮淚辭漢主，漢主傷心知奈何。
宮門銅環雙獸面，回首何時復來見。
自嗟不若住巫山，布袖蒿簪嫁鄉縣。
萬里寒沙草木稀，居延塞外使人歸。
舊來相識更無物，只有雲邊秋鴈飛。
愁坐泠泠調四絃，曲終掩面向胡天。
侍兒不解漢家語，指下哀聲猶可傳。
傳徧胡人到中土，萬一佗年流樂府。
妾身生死知不歸，妾意終期寤人主。
目前美醜良易知，咫尺掖庭猶可欺。
君不見白頭蕭太傅，被讒仰藥更無疑。